0108.xml
اوباما نے عراقی عسکریت پسندوں کے خلاف فضائی حملوں کی منظوری دے دی
واشنگٹن ۔08 اگست (اے پی پی) امریکی صدر باراک اوباما نے عراقی عسکریت پسندوں کے خلاف فضائی حملوں اور ہوائی جہازوں کے ذریعے متاثرین کو امداد کی فراہمی کی منظوری دے دی تاہم اس عزم کا اعادہ کیا گیا کہ اپنی انتخابی مہم میں کئے گئے وعدے کے مطابق وہ زمینی فوجی دستوں کو عراق نہیں بھجوائیں گے ۔ اپنی سرکاری رہائش وائٹ ہاؤس میں گفتگو کے دوران براک اوباما نے کہا کہ انہوں نے عراق کے کرد آبادی والے علاقوں میں پیش قدمی کرنے والے اسلامی عسکریت پسندوں جنہوں نے ملک کے سب سے بڑے ڈیم پر بھی قبضہ کر لیا ہے کے خلاف ضروری ہو ا تو فضائی حملوں کی اجازت دے دی ہے ۔ امریکی صدر کے حکم کے مطابق عراق میں موجود امریکی شہریوں اور فوجی دستوں کو خطرہ کی صورت میں اسلامی عسکریت پسندوں کے خلاف فضائی حملے کئے جا ئیں گے ۔ امریکی صدر نے مزید کہا کہ انہوں نے عراقی حکومت کی درخواست پر ملک کے شمالی حصے میں ایک پہاڑی پر محصور افراد میں سے اکثریت کا تعلق عراق کے اقلیتی گروپوں سے ہے کو ہوائی جہازوں کے ذریعے امداد کی فراہمی کی اجازت بھی دی ہے جس پر عملدرآمد شروع کر دیا گیا ہے، امریکی صدر نے کہا کہ ان کا ملک عراق میں قتل عام روکنے کی منفرد صلاحیت رکھتا ہے ۔اور وہ عراقی صورتحال کو نظر انداز نہیں کرسکتے ۔ انہوں نے کہا کہ اپنی انتخابی مہم میں انہوں نے عراق میں امریکی مداخلت ختم کرنے کا وعدہ کیا تھا اور اس وعدے کے مطابق وہ زمینی فوجی دستے عراق نہیں بجھوائیں گے۔ دریں اثناء عراق میں حکومت کے خلاف برسر پیکار اسلام عسکریت پسندوں نے اپنے ٹھکانوں کو امریکی فضائی حملوں کا نشانہ بنائے جانے کا دعویٰ کیاہے تاہم امریکی محکمہ دفاع پینٹاگون نے اس کی تردید کی ہے ۔
APP
08.09.14
0108p.xml
امریکا نے داعش کے خلاف فضائی حملوں کا اعلان کر دیا  امریکی فوجیوں کی حفاظت کیلئے ٹارگٹڈ حملے کریں گے، بڑی فوجی کاروائی کا فیصلہ نہیں کیا ،امریکی املاک اور شہریوں کو نقصان کی صورت میں جوابی اقدام اٹھایا جائے گا عراق مسائل کا کوئی فوجی حل نہیں،بطور کمانڈر انچیف امریکہ کو ایک نئی عراقی جنگ میں جھونکنانہیں چاہتا،امریکی صدر بارک اوبامہ کی وائٹ ہائس میں پریس کانفرنس
واشنگٹن (مانیٹرنگ ڈیسک) امریکی صدر بارک اوبامانے عراق میں ٹارگٹڈ فضائی حملے کرنے کا اعلان کرتے ہوئے کہا ہے کہ عراق میں امریکی فوجیوں کی حفاظت کے لیے ٹارگٹڈ فضائی حملے کریں گے،عراق میں بڑی فوجی کاروائی کا فیصلہ نہیں کیا تاہم امریکی املاک اور شہریوں کو نقصان پہنچانے کی صورت میں جوابی کاروائی کی جائے گی۔غیر ملکی خبر رساں کے مطابق وائٹ ہاؤس میں خطاب کرتے ہوئے امریکی صدر نے کہا کہ اگر عراق میں املاک اور شہریوں کو نقصان پہنچا تو اس صورت حال میں وہاں جوابی کا روائی کی جا سکتی ہے تاہم امریکی صدر نے ایک بار پھرعراق میں فوھ بھیجنے کے امکان کو مسترد کرتے ہوئے کہا کہ امریکا دوبارہ عراق کی جنگ میں داخل نہیں ہونا چاہتا ۔امریکی صدر اوباما کا کہنا تھا کہ عراق میں بڑی فوجی کاروائی کا فیصلہ نہیں کیا ہے اور ہم شدت پسندوں کے خلاف عراقی اور کرد سیکورٹی فورسز کی مدد جاری رکھیں گے ۔انہوں نے کہا کہ عراق میں امریکی مفادات اور حملے کے تحفظ اور اقلیتوں کی نسل کشی روکنے کے لییامیکی فضائیہ کو محدود حملے کرنے کیاجازت دے دی گئی ہے۔انہوں ے کہا کہ امریکی فضائیہ نے داعش کے خوف سے پہاڑوں میں پناہ گزین عراقی باشندوں کو خوراک اور امدادی سامان کی فراہمی کاآپریشن بھی شروع کر دیاہے۔انہوں نے واضح کیا کہ عراقی مسائل کا کوئی فوجی حل نہیں ہے اس لیے وہ بطور کمانڈر انچیف امریکا کو ایک نئی عراقی جنگ میں جھونکنا نہیں چاہتے ۔
daily_islam
09.09.14